I stedet for at sætte alt ind på at få nedbragt luftens indhold af det sundhedsskadelige stof NO2 fra bilernes udstødning, vil regeringen bede EU-Kommissionen om dispensation indtil 2015 skriver Berlingske Tidende.NO2 irriterer luftvejene og kan især være et problem for spædbørn og andre særligt sårbare. Men regeringen vurderer ikke, at der er betydelige sundhedskonsekvenser ved de koncentrationer, der findes i Danmark. Derfor mener regeringen, at det er sundhedsmæssigt forsvarligt at vente til 2015 med at leve op til grænsen for, hvor meget NO2 der må være i luften.»Jeg synes ikke, det er økonomisk ansvarligt at pålægge samfundet yderligere udgifter, når vi kommer i mål i 2015 med de tiltag, vi allerede har iværksat. Det skal også ses i lyset af, at dieselbilernes udstødning indeholder flere kvælstofoxider, end man forventede, da EUs krav blev formuleret. I byerne er det især udstødningsgas fra dieselbiler, der er skyld i det høje forureningsniveau, og de seneste år er der solgt flere og flere dieselbiler. Derfor har vi haft svært ved at nå i mål i 2010. Det er også baggrunden for, at EU for et par år siden gav mulighed for, at medlemslandene kan søge om udsættelse frem til 2015. Det vil vi, ligesom hovedparten af EUs medlemslande, gøre i starten af det nye år,« siger miljøminister Karen Ellemann (V).

Referat:
Med en plan for kvaliteten af den luft danskerne indånder i København, Aalborg og Aarhus har regeringen smidt håndklædet i ringen.